กระทรวงอุตสาหกรรม ออกประกาศ ห้ามตั้งหรือขยายโรงงานที่ใช้ปรอทในกระบวนการผลิต เปิดรับฟังความคิดเห็นถึง 30 เมษายนนี้
นายจุลพงษ์ ทวีศรี อธิบดีกรมโรงงานอุตสาหกรรม เปิดเผยว่า กรมโรงงานอุตสาหกรรม (กรอ.) ได้รับมอบหมายให้จัดทำร่างประกาศกระทรวงอุตสาหกรรม  เรื่องห้ามตั้งหรือขยายโรงงานที่ใช้ปรอทหรือสารประกอบปรอทในกระบวนการผลิต และห้ามใช้ปรอทหรือสารประกอบปรอทในกระบวนการผลิต พ.ศ. .... ตามมาตรา 32 ภายใต้พระราชบัญญัติโรงงาน พ.ศ. 2535 เพื่อควบคุม ลด เลิกการใช้และการปลดปล่อยปรอทจากแหล่งกำเนิดตามพันธกรณีของอนุสัญญามินามาตะฯ ขณะนี้อยู่ระหว่างเปิดรับฟังความคิดเห็นจากผู้มีส่วนได้เสียจนถึง 30 เมษายนนี้ โดยคาดการณ์ว่าจะประกาศใช้ได้ปลายปีนี้ จากการตรวจสอบและยืนยันข้อเท็จจริง จากฐานข้อมูลวัตถุอันตราย ฐานข้อมูลโรงงานของ กรอ. และรายงานผลการศึกษาของกรมควบคุมมลพิษ ไม่พบการนำเข้าหรือผลิตปรอท หรือสารประกอบปรอทไปใช้ในการผลิต